

**Татарстан Республикасы Конституция судының 2016 елның 7 июлендәге 69-П номерлы карарын рәсми аңлату турында гражданка М.Н. Павлова үтенечнамәсен карауга алудан баш тарту хакында**

Казан шәһәре 2016 елның 25 ноябре

Татарстан Республикасы Конституция суды, Рәисе Ф.Г. Хөснетдинов, судьялары Р.Ф. Гафиятуллин, Л.В. Кузьмина, Р.Г. Сәхиева, А.А. Хамматова, А.Р. Шакараев составында,

суд утырышында «Татарстан Республикасы Конституция суды турында» Татарстан Республикасы Законының 44 статьясы нигезендә гражданка М.Н. Павлова мөрәҗәгатен алдан өйрәнгән судья Л.В. Кузьмина бәяләмәсен тыңлаганнан соң

**ачыклады:**

1. Татарстан Республикасы Конституция судына гражданка М.Н. Павлова Татарстан Республикасы Конституция судының 2016 елның 7 июлендәге 69-П номерлы карарын рәсми аңлату турында үтенечнамә белән мөрәҗәгать итте, әлеге карар белән «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы төзелеш конструкцияләренә, биналарның инженерлык системаларына һәм йорттагы башка уртак милеккә, шул исәптән телевидениене күмәк кабул итү системаларына техник хезмәт күрсәтү һәм аларны ремонтлау өчен тариф айга торак урынның гомуми мәйданының 1 кв. метрыннан 0,57 сум тәшкил итә дип билгеләгән дүртенче абзацы Татарстан Республикасы Конституциясенә туры килә дип танылды.

Мөрәҗәгать итүче үзенең үтенечнамәсендә Татарстан Республикасы Конституция судыннан Татарстан Республикасы Конституция судының 2016 елның 7 июлендәге 69-П номерлы карарының дәлилләү өлешендәге аерым нигезләмәләренә рәсми аңлатма бирүне һәм түбәндәге сорауларга җавап бирүне сорый: Татарстан Республикасы Конституция суды бәян иткән хокукый позиция телевидениене күмәк кабул итү системаларына (алга таба шулай ук — ТККИС) техник хезмәт күрсәтү һәм ремонт ясау өчен тарифның ТККИС күпфатирлы йорттагы уртак милек исемлегенә кергән очракларга гына кагылуын; шулай ук җирле үзидарә органнарының, шул исәптән Казан шәһәре муниципаль берәмлеге Башкарма комитетының ТККИСка техник хезмәт күрсәтү һәм ремонт ясау өчен түләү кертү бурычы аннан файдаланган яшәүчеләргә генә кагыла торган җайга салуны билгеләүгә хокуксыз булуын аңлатамы.

1. «Татарстан Республикасы Конституция суды турында» Татарстан Республикасы Законының 77 статьясы нигезендә Татарстан Республикасы Конституция суды карарына рәсми аңлатма, аерым алганда, Татарстан Республикасы Конституция судына мөрәҗәгать итү хокукына ия затның үтенечнамәсе буенча бары тик Татарстан Республикасы Конституция судының үзе тарафыннан үз утырышында гына бирелә. Татарстан Республикасы Конституция суды билгеләп үткәнчә, рәсми аңлатма, күрсәтелгән Законның 68 статьясы белән үзара бәйләнештә әлеге норманың мәгънәсе буенча, суд карарын гади кабатлау гына була алмый һәм тиешле норматив хокукый актның конституциячеллеген Татарстан Республикасы Конституция суды башкарган тикшерү чикләреннән чыкмаска тиеш (2001 елның 4 октябрендәге 5-О номерлы һәм 2005 елның 14 декабрендәге 11-О номерлы билгеләмәләр).

Россия Федерациясе Конституция Суды рәсми аңлатма бирү турындагы үтенечнамә, әгәр анда бирелгән сораулар карарны асылда ничек тә булса өстәмә аңлатуны яисә яңа хокукый позицияләр формалаштыруны таләп итмәсә, карала алмый дип шулай ук күрсәткән иде (2010 елның 20 апрелендәге 593-О-Р номерлы, 2013 елның 24 сентябрендәге 1270-О-Р номерлы, 2013 елның 24 декабрендәге 1928-О-Р номерлы билгеләмәләр).

Татарстан Республикасы Конституция судының 2016 елның 7 июлендәге 69-П номерлы карарының дәлилләү өлешеннән аңлашылганча, күмәк антенна күпфатирлы йортның проект документларында уртак милек исәбендә каралып, аның бәясе төзелеш бәясенә кертелгән булса, аңа техник хезмәт күрсәтү буенча хезмәтләр уртак милекне карап тоту һәм ремонтлау буенча эшләр һәм хезмәтләр исәбенә керә.

Шул ук вакытта Татарстан Республикасы Конституция суды билгеләгәнчә, Россия Федерациясе Хөкүмәтенең 2006 елның 13 августындагы 491 номерлы карары белән расланган Күпфатирлы йортта уртак милекне карап тоту кагыйдәләренең 1 пункты нигезендә күпфатирлы йорттагы урыннар милекчеләре уртак милек составын һәм аны карап тоту өчен түләү күләмен билгеләү буенча, шулай ук андый милек составын аерым милек төрләрен, шул исәптән телевидениене күмәк кабул итү системаларын, аларга техник хезмәт күрсәтү һәм ремонт ясау өчен түләүне туктатып, аннан чыгару юлы белән киметү буенча конкрет хокукларны гамәлгә ашырырга хокуклы.

Җирле үзидарә органнарының, шул исәптән Казан шәһәре муниципаль берәмлеге Башкарма комитетының ТККИСка техник хезмәт күрсәтү һәм ремонт ясау өчен түләү кертү бурычы аннан файдаланган яшәүчеләргә генә кагыла торган җайга салуны билгеләүгә хокуклы булу-булмавы турындагы сорауга килгәндә, Татарстан Республикасы Конституция суды шуны билгеләп үтте: уртак милекне карап тоту өчен чыгымнар, торак-хокук мөнәсәбәтләрендә торучыларның барысының да хокуклары һәм законлы мәнфәгатьләре балансын тәэмин итүгә юнәлгән милекне карап тоту бурычын үтәү тиешлеге гомумхокук принцибына таянып, уртак милекне турыдан-туры куллану-кулланмауга карамастан, күпфатирлы йорттагы барлык урын милекчеләре һәм яллаучылары арасында бүленә.

Татарстан Республикасы Конституция суды күрсәткәнчә, Казан шәһәре муниципаль берәмлеге Башкарма комитетының дәгъва белдерелә торган карарны социаль наем килешүе һәм дәүләт яки муниципаль торак фондына караган торак урыннарга наем килешүе буенча торак урыннарны яллаучылар, шулай ук күпфатирлы йорт белән идарә итү ысулын сайлау турында һәм (яки) гомуми җыелышта торак урыннарны карап тотуга түләү күләмен билгеләү турында карар кабул итмәгән күпфатирлы йортлардагы урыннар милекчеләре мөнәсәбәтендә кабул итүе күпфатирлы йортлардан хәвефсез файдалануны тәэмин итүгә юнәлгән кирәкле чара булып тора һәм Россия Федерациясе Торак кодексының 39, 154 һәм 158 статьялары белән билгеләнгән күпфатирлы йорттагы уртак милекне карап тоту буенча урыннар милекчеләре һәм яллаучылары бурычларының тигезлеге турындагы торак законнары принцибына туры килә һәм Татарстан Республикасы Конституциясенең 28 статьясында билгеләнгән тигезлек принцибына да тәңгәл килә.

Шулай итеп, Татарстан Республикасы Конституция судының 2016 елның 7 июлендәге 69-П номерлы карарының эчтәлеге һәм мәгънәсе җитәрлек дәрәҗәдә ачык чагылдырылган, гамәлдәге законнар нормаларына таяна һәм алар буенча нинди дә булса хокукый билгесезлек юк. Шуңа күрә Татарстан Республикасы Конституция судының күрсәтелгән карары өстәмә тәфсилләүне яисә аныклауны таләп итми.

Бәян ителгәннәр нигезендә, «Татарстан Республикасы Конституция суды турында» Татарстан Республикасы Законының 6 статьясына, 46 статьясындагы беренче өлешенең 3 пунктына, 66 статьясындагы бишенче өлешенә, 67 статьясындагы беренче һәм икенче өлешләренә, 68 статьясындагы беренче, икенче һәм алтынчы өлешләренә, 69, 72, 73 һәм 77 статьяларына таянып, Татарстан Республикасы Конституция суды

 **билгеләде:**

1. «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 1 нче кушымтаның 4 пунктындагы дүртенче абзацының һәм 2 нче кушымтаның 4 пунктындагы дүртенче абзацының конституциячеллеген тикшерү турындагы эш буенча Татарстан Республикасы Конституция судының 2016 елның 7 июлендәге 69-П номерлы карарын рәсми аңлату турында гражданка М.Н. Павлова үтенечнамәсен карауга алудан баш тартырга, чөнки судның хокукый позициясенә кагыла торган мөрәҗәгать итүче тарафыннан куелган сораулар күрсәтелгән карарда хәл ителгән һәм нинди дә булса өстәмә аңлатуны таләп итмиләр.
2. Бу мөрәҗәгать буенча Татарстан Республикасы Конституция суды Билгеләмәсе катгый һәм аңа карата шикаять бирелми.

3. Әлеге Билгеләмәнең күчермәсен гражданка М.Н. Павловага һәм Казан шәһәре муниципаль берәмлеге Башкарма комитетына җибәрергә.

4. Әлеге Билгеләмә «Татарстан Республикасы Конституция суды хәбәрләре»ндә басылып чыгарга тиеш.

**№ 22-О Татарстан Республикасы**

 **Конституция суды**